Решение на Общия съд (седми състав) от 13 май 2020 г. —

Talanton/Комисия

(Дело T‑195/18)

„Арбитражна клауза — Седма рамкова програма за научни изследвания, технологично развитие и демонстрационни дейности (2007—2013) — Договор „Perform“ — Допустими разходи — Частично възстановяване на платените суми — Злоупотреба с договорни права — Принцип на добросъвестност — Оправдани правни очаквания — Тежест на доказване — Насрещeн иск“

1. Съдебно производство — Сезиране на Общия съд на основание арбитражна клауза — Компетентност на Общия съд да разгледа насрещното искане — Основание (член 256, параграф 1 ДФЕС и член 272 ДФЕС) (вж. т. 41 и 42)

2. Съдебно производство — Сезиране на Общия съд на основание арбитражна клауза — Определяне на приложимото за договора право (член 272 ДФЕС и член 340, параграф 1 ДФЕС) (вж. т. 52—54)

3. Бюджет на Европейския съюз — Финансова помощ от Съюза — Задължение на бенефициера да спазва условията за предоставяне на помощта — Образувана от Комисията процедура по възстановяване на авансово изплатените суми — Събиране на вземания на Съюза към трети лица — Липса на нормативно уточнение — Липса на договорно уточнение — Спазване на разумен срок — Критерии за преценка (член 272 ДФЕС; Регламент № 1605/2002 на Съвета; Регламент № 2342/2002 на Комисията) (вж. т. 66—69, 72, 73, 76 и 80)

4. Бюджет на Европейския съюз — Финансова помощ от Съюза — Задължение на бенефициера да спазва условията за предоставяне на помощта — Обосноваване на направените разходи — Образувана от Комисията процедура по възстановяване на авансово изплатените суми — Разпределяне на доказателствената тежест (член 272 ДФЕС; Регламент № 1982/2006 на Европейския парламент и на Съвета) (вж. т. 121—125)

5. Бюджет на Европейския съюз — Финансова помощ от Съюза — Задължение на бенефициера да спазва условията за предоставяне на помощта — Финансиране, което покрива само действително направените разходи — Доказване на декларираните разходи — Липса — Недопустими разходи (член 317 ДФЕС) (вж. т. 137, 162, 193 и 197)

6. Съдебно производство — Искова молба или жалба — Изисквания за форма — Кратко изложение на посочените основания — Основание, неподкрепено с точни доводи — Недопустимост (член 21, първа алинея и член 53, първа алинея от Статута на Съда; член 76, буква г) от Процедурния правилник на Общия съд) (вж. т. 199)

7. Съдебно производство — Събиране на доказателства — Експертиза — Право на преценка на Общия съд (член 88 и член 91, буква д) от Процедурния правилник на Общия съд) (вж. т. 234)

Предмет

От една страна, искане на основание член 272 ДФЕС да се установи, че разходите, декларирани от жалбоподателя в рамките на споразумение за отпускане на безвъзмездна помощ № 215952 във връзка с изпълнението на проекта „A sophisticated multi-parametric system for the continuous-effective assessment and monitoring of motor status in parkinson’s disease and other neurodegenerative diseases“, сключено в рамките на Седмата рамкова програма за научни изследвания, технологично развитие и демонстрационни дейности (2007—2013), са допустими и че искането на Комисията за връщане на сумите от 481835,56 EUR и 29694,10 EUR по силата на посоченото споразумение за отпускане на безвъзмездна помощ представлява нарушение на договорните задължения на Комисията, както и, от друга страна, насрещен иск за осъждането на ответника да заплати сумата от 481835,56 EUR, ведно с лихви

Диспозитив

1) Отхвърля жалбата.

2) Осъжда Talanton Anonymi Emporiki — Symvouleftiki-Ekpaideftiki Etaireia Dianomon, Parochis Ypiresion Marketing kai Dioikisis Epicheiriseon, да върне на Европейската комисия сумата от 481835,56 EUR, представляваща недопустими разходи, заедно с лихви за забава от 3,5 %, считано от 26 февруари 2018 г.

3) Осъжда Talanton Anonymi Emporiki — Symvouleftiki-Ekpaideftiki Etaireia Dianomon, Parochis Ypiresion Marketing kai Dioikisis Epicheiriseon, да заплати на Комисията фиксирано обезщетение в размер на 29694,10 EUR, заедно с лихви за забава от 3,5 %, считано от 26 февруари 2018 г.